b'\n_START_ARTICLE_\nPaneri\xc5\xb3 seni\xc5\xabnija\n_START_SECTION_\nIstorija\n_START_PARAGRAPH_\nPaneriai\xc2\xa0\xe2\x80\x93 tai \xc5\xbeem\xc4\x97s, kurias 1390\xc2\xa0m. Jogaila padovanojo Vilniaus kapitulai. Iki XVI a. prad\xc5\xbeios jas vald\xc4\x97 kanauninkai ir katedros prelatai. XVIII a. pabaigoje \xe2\x88\x92 XIX a. prad\xc5\xbeioje mi\xc5\xa1kais apaugusiose kalvose gyventoj\xc5\xb3 buvo visai ma\xc5\xbeai, siaut\xc4\x97jo pl\xc4\x97\xc5\xa1ikai, puldin\xc4\x97j\xc4\x99 \xc4\xaf Vilni\xc5\xb3 va\xc5\xbeiuojan\xc4\x8dius pirklius. Kai 1812\xc2\xa0m. Napoleonas \xc5\xbeygiavo \xc4\xaf Vilni\xc5\xb3, Paneriuose j\xc4\xaf pasitiko Vilniaus miesto delegacija. 1831\xc2\xa0m. Paneri\xc5\xb3 kalvose vyko kautyn\xc4\x97s tarp sukil\xc4\x97li\xc5\xb3 ir caro kariuomen\xc4\x97s. 1859\xe2\x88\x921860\xc2\xa0m. per Paneri\xc5\xb3 kalvas buvo i\xc5\xa1kastas 426\xc2\xa0m ilgio tunelis Peterburgo\xe2\x88\x92Var\xc5\xa1uvos gele\xc5\xbeinkeliui. Tai buvo pirmasis gele\xc5\xbeinkelio tunelis tuometin\xc4\x97je Rusijos imperijoje._NEWLINE_Paneri\xc5\xb3 gyvenamasis rajonas prad\xc4\x97jo augti po Pirmojo pasaulinio karo kaip vasarviet\xc4\x97. 1939\xc2\xa0m. vietovei buvo suteiktos kurorto teis\xc4\x97s. II pasaulinio karo metais 1941\xe2\x88\x921944\xc2\xa0m., Auk\xc5\xa1tieji Paneriai buvo hitlerinink\xc5\xb3 vykdom\xc5\xb3 masini\xc5\xb3 \xc5\xbeudyni\xc5\xb3 vieta. 1960\xc2\xa0m. Auk\xc5\xa1tuosiuose Paneriuose buvo atidarytas Paneri\xc5\xb3 memorialinis muziejus, skirtas pagerbti bei atminti II pasaulinio karo met\xc5\xb3 fa\xc5\xa1izmo aukas. Muziejus atidarytas masini\xc5\xb3 \xc5\xbeudyni\xc5\xb3 vietoje, kur II pasaulinio karo metais nu\xc5\xbeudyta \xc4\xafvairi\xc5\xb3 tautybi\xc5\xb3 \xc5\xbemoni\xc5\xb3, daugiausia \xc5\xbeyd\xc5\xb3. Tai vienintelis Lietuvoje muziejus fa\xc5\xa1izmo aukoms atminti, \xc4\xafrengtas \xc5\xbemoni\xc5\xb3 \xc5\xbeudyni\xc5\xb3 vietoje. 1985\xc2\xa0m. pastatytas naujas muziejaus pastatas, i\xc5\xa1 naujo \xc4\xafrengta ekspozicija, ir pagal architekto J. Makari\xc5\xabno projekt\xc4\x85 sutvarkyta teritorija. Paneri\xc5\xb3 muziejaus ekspozicijoje \xe2\x88\x92 nu\xc5\xbeudyt\xc5\xb3j\xc5\xb3 asmeniniai daiktai, dokumentai, rasti \xc5\xbeudyni\xc5\xb3 teritorijoje, nuotraukos, kalini\xc5\xb3 darbo \xc4\xafrankiai, apranga. Daug vietos ekspozicijoje skiriama kalini\xc5\xb3 pab\xc4\x97gimui._NEWLINE_Nuo 1950\xc2\xa0m. Paneriai tapo pagrindiniu Vilniaus pramon\xc4\x97s rajonu. Seniausias \xc5\xa1ios vietov\xc4\x97s pastatas \xe2\x88\x92 Paneri\xc5\xb3 kapin\xc4\x97se stovinti baroko stiliaus koply\xc4\x8dia, pastatyta XVII a. Manoma, kad koply\xc4\x8diai prad\xc5\xbei\xc4\x85 dav\xc4\x97 stulpas su Vie\xc5\xa1paties koply\xc4\x8dia. XIX a. antroje pus\xc4\x97je ji buvo perstatyta ir nukelta toliau nuo kelio._NEWLINE_Iki \xc5\xa1i\xc5\xb3 dien\xc5\xb3 Paneriuose lik\xc4\x99s grindinys \xe2\x88\x92 vienas seniausi\xc5\xb3 keli\xc5\xb3 Lietuvoje, kadaise jungusi\xc5\xb3 Vilni\xc5\xb3 su Trakais. Dabar esantis kelias tarp \xc5\xbdem\xc5\xb3j\xc5\xb3 ir Auk\xc5\xa1t\xc5\xb3j\xc5\xb3 Paneri\xc5\xb3 prad\xc4\x97tas tiesti 1940\xc2\xa0m. architekto Vytauto Landsbergio\xe2\x88\x92\xc5\xbdemkalnio sumanymu._NEWLINE_Paneri\xc5\xb3 erozinis kalvynas driekiasi ties Paneri\xc5\xb3 vingiu. \xc4\x8cia daug ret\xc5\xb3 augal\xc5\xb3, \xc4\xafra\xc5\xa1yt\xc5\xb3 \xc4\xaf Raudon\xc4\x85j\xc4\x85 knyg\xc4\x85. 1986\xc2\xa0m. kalvynas paskelbtas vietin\xc4\x97s reik\xc5\xa1m\xc4\x97s geologiniu gamtos paminklu.'